b"\n_START_ARTICLE_\nJos\xc3\xa9 \xc3\x81ngel Iribar Kortajarena\n_START_SECTION_\nTraject\xc3\xb2ria\n_START_PARAGRAPH_\nIribar va jugar des de jove a les categories inferiors de l'Athletic fins a l'any 1962 en el qual pass\xc3\xa0 a formar part de la primera plantilla, debutant a la Primera Divisi\xc3\xb3 un 23 de setembre de 1962 en el partit M\xc3\xa0laga 2-0 Athletic. A la porteria basca substitu\xc3\xad a un altre recordat porter blan-i-vermell, Carmelo Cedr\xc3\xban._NEWLINE_Amb l'Athletic Club va disputar un total de 466 partits a primera divisi\xc3\xb3, convertint-se aix\xc3\xad en el jugador de l'Athletic que m\xc3\xa9s partits de lliga ha disputat. A m\xc3\xa9s a m\xc3\xa9s, la temporada 69-70 aconsegu\xc3\xad al\xc3\xa7ar-se amb el Trofeu Zamora com a porter menys golejat de la temporada al tan sols encaixar 20 gols en 30 partits._NEWLINE_L'any 1980 es retir\xc3\xa0 dels terrenys de joc i es convert\xc3\xad en entrenador de les categories inferiors de l'Athletic Club, aconseguint amb el Bilbao Athletic n hist\xc3\xb2ric segon lloc a la Segona divisi\xc3\xb3 la temporada 83-84. La temporada 86-87 fou l'entrenador de la primera plantilla de l'Athletic.\n_START_SECTION_\nSelecci\xc3\xb3 espanyola\n_START_PARAGRAPH_\nFou internacional amb la selecci\xc3\xb3 espanyola de futbol en 49 ocasions. El seu debut es produ\xc3\xad a Sevilla, l'11 de mar\xc3\xa7 de 1964, en el partit Espanya 5-1 Irlanda. Iribar fou en 49 ocasions internacional, aconseguint 23 vict\xc3\xb2ries, 16 empats i 10 derrotes._NEWLINE_Amb la selecci\xc3\xb3 espanyola aconsegu\xc3\xad guanyar l'Eurocopa disputada a Espanya l'any 1964 guanyant la final a l'Estadi Santiago Bernab\xc3\xa9u a la selecci\xc3\xb3 de futbol de l'URSS per 2-1. Com internacional tamb\xc3\xa9 va disputar la Copa del M\xc3\xb3n de Futbol de 1966 a Anglaterra._NEWLINE_El seu \xc3\xbaltim partit com internacional fou el 24 d'abril de 1976 a Madrid contra Alemanya Federal (1-1).\n_START_SECTION_\nImplicaci\xc3\xb3 pol\xc3\xadtica\n_START_PARAGRAPH_\nDurant la Transici\xc3\xb3 Espanyola i coincidint amb el tram final de la seva carrera esportiva, Iribar tingu\xc3\xa9 una significant implicaci\xc3\xb3 pol\xc3\xadtica. El 5 de desembre de 1975, abans d'un enfrontament amb la Reial Societat, Iribar i el capit\xc3\xa0 reialista Inaxio Kortabarria saltaren al terreny de joc portant una ikurrinya, llavors una banera il\xc2\xb7legal, i la van col\xc2\xb7locar de manera cerimoniosa al cercle central._NEWLINE_Als anys seg\xc3\xbcents Iribar destac\xc3\xa0 per recolzar p\xc3\xbablicament a l'independentisme basc. El 19 d'octubre de 1978 es present\xc3\xa0 com a integrant de la primera Mesa Nacional de la coalici\xc3\xb3 independentista Herri Batasuna, de la qual fou, per tant, un dels fundadors. En aquella primera Mesa Nacional, Iribar exercia de representant de Biscaia. En pocs anys, Iribar, es desvincularia d'Herri Batasuna i no tornaria a formar part de posteriors meses nacionals del partit."